સી.સી.ટી.વી. કેમેરામાં ઝડપાયેલી આવી દૃશ્યાવલિવાળો એક વિડીયો વૉટ્સેપ પર ફરતો હતો. તેની સાથે ચેતવણી પણ લખાયેલી હતી કે બાળકોનું અપહરણ કરનારાઓ નગરમાં ફરી રહ્યા છે. તમારા બાળકનું ધ્યાન રાખજો. સૌ જાણે છે એમ વૉટ્સેપના વપરાશકર્તાઓ જેટલી પરમાર્થની ભાવના અન્ય કોઈ પ્રજાતિની નથી. ‘વા વાયાથી નળિયું ખસ્યું’ જેવો ઘાટ થઈ ગયો અને જોતજોતાંમાં આ વિડીયો સૌ કોઈ બીજાને મોકલવા લાગ્યા. અફવાઓના બજારમાં ગરમાટો વ્યાપી ગયો. લોકો એકઠા થવા લાગ્યા. કોઈ પણ અજાણ્યા જણમાં તેમને અપહરણકર્તા દેખાવા લાગ્યા. રુકમણિ નામની 65 વર્ષીય મહિલા અને ગણેશ નામનો પુરુષ છેવટે ટોળાની ઝપટે ચડી ગયા. ટોળાએ તેમની એવી પિટાઈ કરી કે આ બન્નેએ જાનથી હાથ ધોવા પડ્યા.